钦定古今图书集成/方舆汇编/职方典/第1197卷 > 《曲江楼记》朱熹
## 钦定古今图书集成/方舆汇编/职方典/第1197卷 > 《曲江楼记》朱熹

广汉张侯敬夫守荆州之明年，岁丰人和，幕府无事。
顾常病其学门之外即高墉，无以宣畅郁湮，导迎清
旷。乃直其南，凿门通道，以临白河，而取旁道废门旧
额，且为楼观以表其上。一日，敬夫与客往而登焉，则
大江重湖，萦纡渺弥，一目千里，而西陵诸山，空濛晻
霭，又皆隐现出没于云空烟水之外。敬夫于是顾而
叹曰：“此亦曲江公所谓江陵郡南楼者耶！”昔公去相
而守于此，其平居暇日，登临赋咏，盖自翛然有出尘
之想。至于寤寐咏叹，则其心未尝一时不在于朝廷
也。於戏，悲夫！敬夫间书其扁曰：“曲江之楼”，而书来属
记之。余方守南康，疾病侵陵，求去不获。读敬夫之书，
而知兹楼之胜，思得一与敬夫相从“游于其上，瞻望
江山，览观胜概，按楚、汉以来成败兴亡之故，而考其
所以然者，然后举酒相属，以咏张公之诗，而想见其
人于千载之上，庶有以慰夙心者。顾为千里相远，邈
不可得，又未尝不矫首西悲而喟然发叹也。”抑尝思
之，张公远矣，其一时之事，汉、唐之治乱所以分者，亦
何预于后之人？然读其书者未尝不掩卷太息也。是
则是非邪正之实，乃天理之同然，而人心之不可已
者。故虽其旷百世而相感，使人忧悲愉快，勃然于其
中，恍若亲见其人而真闻其语者，是岂有古今彼此
之间，而亦孰使然哉？《诗》曰：“天生蒸民，有物有则。民之
秉彝，好是懿德。”登此楼者于此亦可以反求诸身而
得之矣。余于此楼即未得往寓目焉，无以写其山川
风景，朝暮四时之变，如范公之书岳阳也。独次第敬
夫书语，而附以余之所感者如此，庶后之君子得以
观览焉。